***Tájékoztatás az előrehozott érettségiről***

Előrehozott érettségi vizsgát csak idegen nyelvekből és informatika tantárgyból lehet tenni. Kizárólag a tavaszi vizsgaidőszakban van rá lehetőség, melynek jelentkezési határideje február 15.

A tanuló bármelyik tantárgyból is kíván előrehozott érettségi vizsgára jelentkezni, egy vizsgaidőszakban vagy csak közép- vagy emelt szinten teheti meg. Javasoljuk, hogy a tanuló először a középszintű vizsgán mérje meg tudását, majd ezt követően bármelyik vizsgaidőszakban lehetősége van emelt szintű vizsgára jelentkezni az adott tantárgyból.

Mivel mind az idegen nyelvet még további évfolyamon is tanulná a diák, ezért osztályozó vizsgát kell tennie az érettségi vizsgát megelőző időszakban (2018. április 9. hétfő). Az osztályozó vizsgát kérvényezni kell. A szaktanár az iskola helyi pedagógiai programjának megfelelően a tanuló eddigi eredményét, munkáját figyelembe véve támogatja vagy sem a tanuló jelentkezését. A szükséges kérvény megtalálható iskolánk honlapján (Gimnázium – Tanulóknak). A szaktanár, a szülő és a diák által aláírt kérvényt a kitöltött adatlappal együtt kell leadni a jegyzőnek. Az osztályozó vizsgát az iskola oktatási igazgatóhelyettese szervezi. A vizsga eredménye lesz a tanuló által szerzett és bizonyítványba is beírt osztályzat a magasabb (10 és 11 és/vagy 12. évfolyamokon). Az osztályozó vizsga eredményén javítani nem lehet!

Ha az informatika tantárgyat már csak fakultáció keretében tanulja a diák, akkor nincs szükség osztályozó vizsga letételére.

Az előrehozott érettségi vizsga jegyzője Makranczi Zsolt tanár úr. A jelentkezéshez szükséges adatlap is az iskola honlapjáról letölthető, illetve tanár úrtól lehet kérni január közepén. Az adatlap és a kérvény leadása még nem egyenértékű a jelentkezéssel. Az adatok rögzítése után kapja meg a diák a jelentkezési lapot, amelyet az érettségi szoftverből nyomtatunk. A lapon lévő adatokat ellenőrizni kell, és ha minden rendben, akkor aláírva kell visszaadni a jegyzőnek (kiskorú jelentkező esetén szülői aláírás is szükséges). A jelentkezés ezzel ér véget. Az adatrögzítés, a lapok kinyomtatása átfutási időt igényel, ezért kérjük, hogy ne az utolsó napokban, hanem inkább február elején adják le ezeket tanár úrnak, hogy a jelentkezés folyamata minél előbb elinduljon.

Ha az előrehozott vizsgát a tanuló nem fejezi be (vagyis nem írja meg az írásbeli részt, vagy nem megy el a szóbeli vizsgára), az adott tantárgyból csak a 12. év végén esedékes rendes érettségi vizsgán javíthat.